MF «Kvaløy» (2011)

**[[Skipstyper#Norske forkortelser|MF]] «Kvaløy»** (IMO: 9588794) er en norsk-registrert bilferge som tilhører det norske fergeselskapet Torghatten Nord. Fergen trafikkerer fergesambandet Småge–Orta–Finnøy–Sandøy–Ona, også kalt «Utasundssambandet» eller «Utasundsruta».

## Historie

### Konstruksjon og design
MF «Kvaløy» var ett av totalt åtte nybygg som Torghatten Nord hadde beordret for bygging på to kontrakter med Remontowa S.A.. Samarbeidet med begge partene startet i 2009 med den første kontrakten som innebar bygging av fire små passasjer-bilferger: MF «Kvaløy», MF «Rebbenesøy», MF «Uløytind» og MF «Vengsøy», som skal gå i minst 10 år på sine samband. Den andre kontrakten ble inngått og undertegnet i mai 2010 for bygging av fire større passasjer-bilferger med gassfremdrift: MF «Landegode», MF «Værøy», MF «Barøy» og MF «Lødingen».

Alle de åtte nybyggene skulle konstrueres ved det polske verftet Stocznia Północna S.A. (*Northern Shipyard S.A.*) i Gdańsk, Polen., og videre utrustes ved Gdańsk Stocznia "Remontowa" S.A. (*Remontowa Shiprepair Yard S.A.*) på øya Ostrów i Gdańsk.

«Kvaløy» ble det fjerde nybygget i rekken, og ble konstruert på lik tid med sin litt eldre nesten-likegamle søsterskip, «Vengsøy», i perioden 2010 til 2011.

MF «Kvaløy» ble sjøsatt fredag 29. april 2011 ved Stocznia Północna S.A. (*Northern Shipyard S.A.*) og fikk byggnummer B 611/2 før hun ble slept videre til Gdańsk Stocznia "Remontowa" S.A. (*Remontowa Shiprepair Yard S.A.*) for videre utrustning, her fikk hun verftsnummer 2399/2.

Den 30. november 2011 ble «Kvaløy» overlevert fra Remontowa S.A. til Torghatten Nord AS.

«Kvaløy» og søsterskipet «Vengsøy» ble designet av Naval Engineering & Design (NED) (for tiden Remontowa Marine Design & Consulting), og har designtype SKS 21 fra Nordnorsk Skipskonsult AS (NSK). Det tekniske konseptet av søsterfergene ble opprettet som følge av samarbeidet med det norske designkontoret NSK og det polske designkontoret Remontowa Marine Design & Consulting.

Søsterfergene har et særpreget design og er rund i formene og mange mener at utseendet kan minne om en kval. Dette var faktisk grunnen til at «Kvaløy» fikk akkurat dette navnet, etter at en navnekonkurranse ble holdt. Ifølge markeds- og kommunikasjonssjef Viviann Ekanger ser den litt ut som en offshorebåt, forklarte hun.

MF «Kvaløy» seilte fra sitt verft i Gdańsk den 30. november (samme dag som hun ble overlevert) og satte kursen hjemover mot Norge, etter en seilas på ca. 3 døgn, ankom hun Ålesund lørdag 3. desember, her ble hun liggende ved kai i to uker før hun seilte videre til Molde hvor hun ankom på vest-enden av Storkaia lørdag 17. desember i tett snøvær, her ble hun liggende frem til dåpsdagen som skulle holdes tirsdag 20. desember.

### Dåp
MF «Kvaløy» ble døpt tirsdag 20. desember 2011 ved Storkaia i Molde. Værgudene viste seg fra sin absolutt beste side da gudmor Gunn Berit Gjerde med sikker hånd sendte champagneflasken mot skroget. Tilstede var representanter fra oppdragsgiver Møre og Romsdal Fylkeskommune, næringsliv for øvrig, passasjerer, kaptein med mannskap, ansatte i Torghatten Nord og andre inviterte gjester.

Torsdag 22. desember 2011 seilte «Kvaløy» en snartur inn i Tomrefjorden hvor hun lå ved Solstrand Verft for diverse småting som måtte tilpasses, etter dette seilte «Kvaløy» tilbake til Storkaia i Molde hvor hun ble liggende på baksiden av Storkaia frem til hun skulle settes inn i rute på sitt samband fra nyttår.

### Jomfrutur og grunnberøring
MF «Kvaløy» gikk for første gang i ferjesambandet Småge–Orta–Finnøya–Sandøya–Ona med jomfrutur søndag første nyttårsdag 2012. Det skulle imidlertid bli en brå slutt på gleden da mannskapet ombord fikk en mistanke om at hun hadde hatt en grunnberøring. Mannskapet valgte deretter å legge fergen til ro på Ona og ventet på dykkere som skulle inspisere skutebunnen, hendelsen ble rutinemessig rapportert inn til Sjøfartsdirektoratet. Hun ble deretter tatt ut av sambandet bare noen timer etter jomfruturen. Det var ingen biler eller passasjerer ombord da hendelsen skjedde. Sjøfartsdirektoratet skulle senere komme ombord for å kontrollere henne mens hun lå til kai på Småge.

### Tilbake i drift
MF «Kvaløy» kom tilbake i drift dagen etter kl. 12:00 på mandag den 2. januar 2012. Det ble rapportert at det var ingen skader på fergen.

Etter at «Kvaløy» ble tatt ut av ruten ble det etter hvert hentet en hurtigbåt som kunne frakte passasjerene. Hurtigbåten kom på kvelden første nyttårsdag og gikk noen ekstraavganger tidlig neste dag før «Kvaløy» kom tilbake i drift.

### Store problemer
På den 3. januar 2012 hadde MF «Kvaløy» så store problemer med å manøvrere ved kaia på Ona at Torghatten Nord valgte å droppe anløpene til øya inntil videre. De som skulle ha med bil til Ona måtte sette den igjen på Finnøya eller Sandøya, passasjerer til Ona ble fraktet med Classic Norway sin passasjerbåt, MS «Nordic Lady».

Innbyggerne på Ona var fortvilte over at den nye bilfergen ikke klarte å legge til kai. Torghatten Nord hadde inntil videre kuttet ut fergeturene til Ona.

Den splitter nye bilfergen «Kvaløy» ble satt inn i trafikk fra 1. januar. Men Onaveringene har ikke hatt glede av henne. Når baugporten går opp mister navigatøren på brua øyekontakten med kaia på Ona. Det var dette som skapte vanskene. «Kvaløy» er utrustet med både skutesidekamera og baugkamera som skal hjelpe navigatøren å få fergen inn til kai, men dette krever en viss innkjøringsperiode. Nå har det vart i fire dager.

### Mye vind
Både ferge og hurtigbåt fra Småge til Sandøy kommune ble kansellert på ubestemt tid på grunn av vind den 11. januar 2012. Klokken 11 var det observert 22 m/s på Ona, det tilsvarer liten storm. Rundt midt på dagen ble alle anløpene innstilt. MF «Kvaløy» gikk ikke til Sandøy denne dagen.

Kapteinen på «Kvaløy», sa at de holder Ruteopplysningen 177 oppdatert. Til Brattvåg gikk bare A-ferga, men vinden førte til forsinkelser, opplyste Ruteopplysningen klokken 14:20. Også hurtigbåten som gikk for «Kvaløy» til og fra Ona måtte kansellere denne dagen.

### Forbedringer
MF «Kvaløy» ble tatt ut av sambandet for 14-dagers verkstedopphold, her skulle hun blant annet få tre styrefinner, og en større baug-thruster med større effekt. Dette er utbedringer som skal gjøre henne lettere å styre og manøvrere, samt å utbedre retningsstabiliteten.

Den 20. januar 2012 ble «Kvaløy» avløst av søsterskipet «Vengsøy» som var tatt ut av sitt samband i Troms og hadde seilt sørover. Dagen før lå «Vengsøy» i Kristiansund og avventet på bedre vær for å krysse Hustadvika, hun overtok stafetten fra Finnøya på ettermiddagen.

MF «Vengsøy» hadde fått påmontert finnene, men stedsvalget hadde imidlertid ingenting å gjøre med at hun hadde fått finnene.

«Kvaløy» gikk i løpet av helgen til skipsverftet Kristiansund Mekaniske i Kristiansund, der hun skulle få påmontert tilsvarende finner, to bak og én foran.

I mellomtiden prøvde de nå å samle erfaring med «Vengsøy» i ruta, slik at finnene til «Kvaløy» fikk bli optimalt utformet. Men dette gjorde at verkstedoppholdet ville ta lengre tid enn planlagt, minst 14 dager, sa Ekanger.

### Verkstedopphold avbrutt
Søsterskipet MF «Vengsøy», som tok over utasundsruten for «Kvaløy», hadde fått en grunnberøring like etter at hun tok avgang fra Småge sent torsdag kveld den 26. januar 2012.

«Vengsøy» ble sendt til Kristiansund Mekaniske der «Kvaløy» hadde verkstedopphold. Skadene «Vengsøy» hadde pådratt seg, viste tydelig at det hadde gitt store skader, etter at hun kom oppi dokka. Det var skader på tre, kanskje fire steder, men det var usikkert om det var noe hull. Dette førte til at begge søsterfergene var ute av drift, og i en periode var det kun hurtigbåten «Nordic Lady» som trafikkerte utasunds.

Dermed ble verkstedoppholdet til «Kvaløy» avbrutt. Verftet rakk å få påmontert finner bak, samt en flapps under roret. Det ble også bestilt nye thrustere, og større aggregat framme. «Kvaløy» ble i mellomtiden satt inn i drift på utasundsruten, frem til søsterskipet «Vengsøy» fikk reparert skadene sine. Deretter seilte «Kvaløy» tilbake til verkstedoppholdet for å fullføre utbedringene, mens «Vengsøy» fortsatte som reserveferge på utasundsruten, frem til «Kvaløy» ble ferdig med verkstedoppholdet.

### Slutt på reserveferge
Etter en del ganger som reserveferge for «Kvaløy», ble «Vengsøy» holdt til i Tromsø, ettersom selskapet Torghatten Nord hadde bestemt å holde til i det som sto i kontrakten. Dette fordi det ville ta en tre-fire dagers seilas til hun hadde kommet frem til utasundssambandet i Møre og Romsdal. Dette ble for kostbart for rederiet, og ville derfor holde til kravene i kontrakten som ble inngått.

Om «Kvaløy» skal ha planlagt verkstedopphold, vil det bli satt inn en hurtigbåt i sambandet utasunds, noe som har vært brukt siden den gang MF «Midøy» trafikkerte i sin tid.

### I regulær rute
MF «Kvaløy» startet å gå i regulær rute, inklusivt med anløp og avganger til og fra Ona, den 26. mars 2012.

## Tekniske data

### Størrelse og dimensjoner
MF «Kvaløy» har en lengde på 38,63 meter (126,74 fot), største lengde er på 40,62 meter (133,27 fot), og lengde på bildekk er på 34,80 meter (114,17 fot).

MF «Kvaløy» har en bredde på 12,00 meter (39,37 fot), største bredde er på 12,41 meter (40,72 fot).

MF «Kvaløy» har en dypgående på 2,987 meter (9,8 fot), dybden er på 4,7 meter (15,42 fot).

MF «Kvaløy» har en bruttotonnasje på 987 BT, og en nettotonnasje på 296 NT.

MF «Kvaløy» har en lasteevne på 132 dødvekttonn. Lastekapasiteten er på maksimalt 61,5 tonn på bildekk.

### Kapasiteter
MF «Kvaløy» har en maksimal passasjerkapasitet på 146 passasjerer. Antall personbilenheter er på maksimalt 21 PBE, for eksempel kan hun også ta med én farlig last bil som må stå på farlig last sone, men kan da ikke lastes opp til 21 PBE, på grunn av at farlig last sonen tar en del plass på dekk, biler kan ikke plasseres i sonen om fergen tar med seg en farlig last bil.

MF «Kvaløy» har per i dag et mannskap på tre skift, hvert skift har 4 besetningsmedlemmer.

### Maskin og fremdrift
MF «Kvaløy»s hovedmotor er en Caterpillar C32 på 969 kW (1 299 hk) som er koblet til propellanlegg og reduksjonsgear av Finnøy fabrikat. Hjelpemotoren er en Volvo Penta D9A MG på 239 kW (321 hk) levert av O. Marhaug AS / Volvo Penta som også har levert en Stamford HCM 434E1 generator og nød-/havnegenerator av typen Volvo Penta D7A MG. Toppfarten til «Kvaløy» er 12,0 knop, som tilsvarer 22,2 km/t og 13,8 mph.

Fremdriften besørges av én Schottel STT 110 FP baug-thruster på 200 kW (268 hk), som er levert av Frydenbø Power, og én akterpropell av typen CPP, som er levert av Finnøy Gear & Propeller AS som også som nevnt har levert gearet som er av typen G42F. Styremaskin av typen HVT 140/130/45/20A og ror er levert av Hydroster.

Brannsikkerheten ivaretas av brannslukkingsanlegget FlexiFog og brannalarmsystemet Autoprime som begge er levert av Autronica. Pumper er fra Azcue, Sauer & Sohn har levert kompressorer av typen WP33L, og Ulmatec Pyro har levert kjeleutrustningen, kjelen er av typen E1124 og har en ytelse på 174 kW (233 hk).

### Klasse og register
MF «Kvaløy» er registrert i Norsk Ordinært Skipsregister (NOR) som er en underavdeling i Sjøfartsdirektoratet, hun er klasset i Det Norske Veritas (DNV) og har følgende notasjon: DnV +A1 – R2 – Car Ferry B – E0 – [NOR].

## Galleri

Fil:01 – MV Kvaløy (IMOː 9588794) docked in the harbour of Ona on October 1, 2017.jpg|lenke=|MF «Kvaløy» på Ona, oktober 2017.
Fil:02 – MV Kvaløy (IMOː 9588794) docked in the harbour of Ona on October 1, 2017.jpg|lenke=|MF «Kvaløy» på Ona, oktober 2017.


## Referanser


## Kilder
* KVALØY – Torghatten Nord AS 
* Fartøyet 3YJT KVALØY | Skipssøk – Sjøfartsdirektoratet 
* Vessel details for: KVALOEY (Ro-Ro/Passenger Ship) | AIS Marine Traffic 
* Passenger ferries SKS 21 | Remontowa Marine Design & Consulting 
* Kvaløy (02/2012) | Båtomtaler – Maritimt Magasin  
* M/F «Vengsøy» – «Kvaløy» | Skipsrevyen 
* Kvaløy | Fjordfähren in Norwegen  

## Eksterne lenker
* 
*